ནངས་མོ་དེར་ནོར་གནག་རྣམས་རི་མགོར་བཞུད་སོང་བ་དང་།ད་ནི་ཤུལ་དུ་ཁོ་གཅིག་པུ་ལས་མ་ལྷག་པས།ཨ་ཁུ་ནོར་བྷ་སྔར་ལས་གྲང་འདར་ཞིག་བརྒྱབ་ཅིང་སྔོན་ཆད་ཡོད་མ་མྱོང་བའི་འདང་རྒྱག་གི་གནས་སུ་ལྷུང་དུ་བཅུགརང་ཉིད་ནི་ཕ་མ་དང་།གཉེན་ཉེ།ཆུང་མ།བུ་ཕྲུགཐ་ན་གཡག་རྒན་ག་ལངས་སོགས་ཀྱིས་ཀྱང་ཁ་ཡ་མ་བྱས་པར་ས་སྟོང་ཐང་སྟོང་དུ་བསྐྱུར་བའི་བྱིས་པ་ཞིག་དང་འདྲ་བས།སེམས་སུ་དངངས་སྐྲག་དང་སྡུག་བསྔལ་དུས་མཉམ་དུ་སྐྱེས་སུ་བཅུགདེ་ནས་ཁོས་ཐབ་ཁུང་དུ་ཨོང་བ་འགའ་བརྫངས་རྗེས་གྲང་ངར་ལ་མ་འཛེམ་པར་ཁོ་ཚང་གི་ཉེ་སར་ཡོད་པའི་དེའུ་འབུར་ཆུང་ཆུང་དེའི་ཀླད་ལ་བུད་ཅིང་།མིག་གཉིས་ཕྱེ་མ་བཙུམ་གྱིས་གཡག་རྒན་ག་ལངས་སོགས་ནོར་ཁྱུ་རྣམས་བཞུད་སའི་ཁ་ཕྱོགས་དེར་ཡང་ཡང་རྒྱང་ལྟ་བྱས།འོན་ཀྱང་ཁོས་ཇི་ལྟར་བལྟས་ཀྱང་མཐོང་ལམ་དུ་ནག་ཐིག་རེ་གཉིས་འགུལ་ཙམ་འགུལ་ཙམ་བྱེད་པ་ལས་གསལ་བོ་ཞིག་མ་རིག་པས།སེམས་སུ་གཡག་རྒན་ག་ལངས་གཙོ་བྱས་ནོར་གནག་རྣམས་དེ་རིང་ཆར་རླུང་གིས་བདས་ནས་གླང་ཆེན་རྫ་འདབས་སུ་མགོ་འཁོར་ཨེ་འགྲོ་སྙམ་ནས་སེམས་ཁྲལ་བྱས།ཁོས་སྟག་ལུང་གདོང་ཁའི་ཕྱོགས་སུ་ལྟ་བཞིན་བྲེལ་འཚུབ་ངང་ལག་པའི་ནང་གི་ཕྲེང་རྡོག་རེ་རེ་གོ་རིམ་མེད་པའི་ངང་ཡར་འདྲེན་མར་འདྲེན་བྱེད་པ་དང་།གསལ་ལ་མི་གསལ་བའི་ཁ་ཏོན་ཞིག་ངག་ནས་བཟློ་བཞིན་མགོ་བོ་ནང་དུ་སྒུར་ཞོར་འཇིག་ལ་ཉེ་བའི་ཁོ་ཚང་གི་བསང་ཁྲི་ཞིག་རོ་དེར་བསྐོར་བ་ཡང་ཡང་བྱས།